정조 3년
正言柳孟養啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得等。亟令王府。設鞫得情。快正王法。李弘濟。地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點。久矣。今其一疏。不思革面之圖。敢懷護逆之心。細究全篇。隱然有扶抑之意。必欲售危漶之計。當此嚴懲討鋤亂逆之日。此等背陽面陰嘗試凶論之類。決不可薄竄而止。請海南縣竄配罪人金載順。亟令王府。設鞫嚴問。噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰。一串貫來者也。噫。彼諸賊。旣皆伏法。則顧此群凶。獨可容貸耶。情迹旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。宮人福永。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。其在淸宮禁杜亂萌之道。如此妖惡之徒。決不可以微賤而容貸。請還寢福永酌處之命。依律處斷。申光復。本以啓能之切姻。腸肚相連。綱繆往來之狀。世所共知。向日能賊徒配也。少無顧忌。肆然往見。究厥心腸。萬萬陰慘。能賊之凶謀祕計。光復萬無不知之理。請海美縣定配罪人申光復。更令王府。嚴鞫得情。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能私人。往見逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉招觀之。謀議推戴之時。至以翼遠擬議於閫帥之任。其陰凶情節。爛熳同參。昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢酌處之命。仍令王府。嚴鞫得情。快施當律。罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人。作隊犯闕之說。具出於謀議之席。則渠之爛熳同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。克有減死之命。王章未伸。輿憤愈激。請減死安置罪人大燮。亟寢酌處之命。仍令王府。設鞫得情。快正王法。罪人弼海。以逆範之族屬。卵育其家。爛熳綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府。設鞫得情。快正王法。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟令王府。竝加嚴鞫。期於得情。依律處斷。恒烈善海。何等凶逆。而其兄弟子姪。晏然在家。無異乎人。治逆不嚴。防患太疎。厚謙逆節。萬古所無。而日謙。以同惡相濟之凶種。偃處近郊。官爵不收。輿情憂憤。去而益甚。請恒善支屬。亟命散配。日謙兄第。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆之敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。放逐罪人鄭遠達。雖曰狂易之人。旣爲逆謙至親。島配罪人閔百奮。本以賊徒所親。兼是簡恒切屬。則俱不可全然放釋。請亟收放逐罪人鄭遠達。珍島郡定配罪人閔百奮放釋之命。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。昌鼎。旣是逆淵之至親。自同平人。偃息城闉。已極放恣。而與量海後翼。爛漫往來。綱繆謀議。前後情跡。綻露無餘。則不可以量海端緖之自渠現露。有所參酌。請河東府減死定配罪人昌鼎。依律處斷。範聖。以逆淵之至親。黨付極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。物故罪人德泰。以逆來之養子。締結志恒。而逆來恒賊之綱繆陰謀。渠皆同參。往復祕札。渠亦傳致。窮凶情節。渠自吐實無餘。而以其徑斃。王章未伸。輿憤莫洩。請物故罪人德泰支屬之應坐者。一竝詳査。絶島散配。志遜。以恒賊之庶從。爲恒賊之卒徒。宿食於恒家。隨從於恒謫。陰謀祕計。狼藉同參。恒賊徑斃之後。獄情肯綮。惟係志遜。則不可以其供辭之似實。遽施寬典。請柒原縣定配罪人志遜。更令王府。設鞫嚴問。期於得情。今番鞫獄。諸賊之情節。俱亟巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮核得情。請減死定配罪人德秀。亟令王府。更加嚴鞫。夬正王法。鄭履煥。特一龜柱之食客也。私人也。龜柱島配後。特下傳敎。斥黜履煥。處分至嚴。好生惡大明。而其黨後翼。不勝狼毒之心。投進凶悖之章。右袒龜。稱詡履煥之不已。至有犯上不道之語。今秋後翼。始伏王章。履煥。自知其難免於黨與之誅。身在罪籍。敢投一疏。外稱自引之義。內售黨惡之心。上款下語。盛稱龜柱奮不顧身爲國討賊之事。下段引罪。不過取友不端四字而已。噫。世所謂不端之友。卽是博奕酒色操身不謹者類。渠敢以亘古所無之凶魁。强謂之不端。見其疏者擧皆奇怪。聞其言者。莫不駭痛。此輩眼中。無君無國。惟以受護血黨。抵死不悔。使主勢國綱。日趨孤弱者。爲今日凜凜岌岌之憂。而豈有如履煥之放恣無嚴者耶。此而置之。將見凶醜餘孼。稱以自明。後先接跡。爲國家無窮之患。請削黜罪人鄭履煥。絶島安置。近來隄防不嚴。釁孼之縱。尙多參錯。朝班專無顧畏之意。國綱解弛。仕路不淸。足可以觀世變也。雖以金方行事言之。渠以敬彬之妹壻。屢爲凶賊之援引。再入鞫庭。僥脫儻與之誅。於渠可謂寬典。向來調用之下敎。縱出於滌瑕維新之聖意。而至於大祝塡差。便是三司舊踐。尤駭瞻聆。其在懲勵之道。不可置而不論。請兵曹佐郞金方行三司之望。一倂改正。南部都事李得濬。行己鄙悖。全不擧職。在家白文之牌。朝禁甚嚴。而少不顧忌。日事推捉。前後以此。見過上官。屬治陪隷。而恬不知愧。稱以外上。有訴輒徵。物不歸主。多潤私橐。吏隷唾罵。醜聲狼藉。都民休戚。多係部官。不可以人微而置之。請南部都事李得濬。爲先削去仕版。拿問嚴處。朝家軫念荒歲之民隱。優給災以救。目下白徵之弊。爲守令者。惟當殫心奉行。以體上意。而安城郡守李國亨。瞞報營門。多得災結。末稍及民。纔爲什二三。而許多餘結。巧排吏卜。圖遮民目。收錢染指。醜聲載路。聽聞所及。萬萬驚駭。請安城郡守李國亨。拿來嚴覆。痛懲其罪。以戒他人。陽德縣監全性天。年旣衰杇。兼以酒荒。莅仕以來。無一善狀。政委吏鄕。邑民受害。一境嗷嗷。傳說藉藉。此等之類。不可置之於字牧之任。請陽德縣監全性天罷職。答院曰。不允。金方行事。李得濬事。李國亨事。全性天事。依啓。